Man wat vrou glo aanrand, wil onskuldig pleitJohn Schuurman (Foto: Verskaf) John Schuurman – ook bekend as Johnny Rocket – het Maandag in die landdroshof in Hatfield in Pretoria aangedui dat hy onskuldig gaan pleit op ŉ klag van aanranding. Schuurman het glo op 27 Januarie sy vervreemde vrou, Milena Hill, so erg aangerand dat haar neus gebreek is. Hill het AfriForum se privaatvervolgingseenheid ná die voorval gevra om haar met die saak by te staan. “Ons het die saak oorweeg en toe besluit om in te tree in terme van ŉ waaksaamheidsopdrag,” het Wico Swanepoel, ŉ aanklaer by die privaatvervolgingseenheid, gesê. Die saak is tot 30 Augustus uitgestel vir verhoor nadat Schuurman se regsverteenwoordiger, Elizma de Waal, aangedui het dat hulle die dienste van ŉ advokaat wil bekom. Milena Hill (Foto: Verskaf) “Hoewel ons teleurgesteld is dat die verhoor uitgestel is, weet ons dat daar net soveel vertragingstaktieke is wat die beskuldigde kan inspan voor die verhoor uiteindelik móét begin. Ons is vol vertroue dat die verhoor op 30 Augustus sal begin sodat die klaagster uiteindelik geregtigheid kan kry,” sê Swanepoel. “Ons is amper in Vrouemaand, maar tog blyk dit dat die staat bloot lippediens doen aan die geveg teen geslagsgebaseerde geweld, veral in die howe waar hierdie geveg na regte die hardste geveg moet word. Die privaatvervolgingseenheid sal daarom voortgaan om vir Milena by te staan om toe te sien dat die saak die nodige aandag kry.” Hill het die lede van die privaatvervolgingseenheid vir hul hulp bedank. “Ek glo dat geregtigheid moet geskied en is dankbaar vir adv. Gerrie Nel en sy span se ondersteuning,” het sy gesê. Verskeie voorvalle van geslagsgebaseerde geweld het die afgelope ruk opslae gemaak. Dit sluit in die saak teen Jaco Swart wat ŉ boete opgelê is vir die aanranding van sy vervreemde vrou, Nicoleen Swart. Maroela Media het ook vroeër berig oor Alexis Bizos wat glo sy vervreemde vrou, Monique van Oosterhout, in 2015 aangerand en ses van haar ribbes gebreek het. Die verhoor het vroeër vandeesmaand begin nadat die Nasionale Vervolgingsgesag (NVG) versuim het om Bizos te vervolg. ŉ Brandbestryder van Johannesburg, Duduzile Zuma, het sedert 2018 ook ŉ opdraande stryd om geregtigheid gevoer nadat een van haar kollegas haar aangerand het. Malfas Tshota, wat Zuma in die gesig geslaan het, is ŉ boete van R3 000 of twee maande tronkstraf vir die aanranding opgelê.